บอร์ด TBSP ไฟเขียวควัก 340 ลบ. เข้าซื้อเครื่อง Vending Machine จาก FORTH
บอร์ด TBSP ไฟเขียวควัก 340 ลบ. เข้าซื้อเครื่อง Vending Machine จาก FORTH พร้อมเคาะเพิ่มทุนขาย RO สัดส่วน 5:1 ราคา 10 บ. เตรียมชงผู้ถือหุ้น 14 ธ.ค.64 นี้
บอร์ด TBSP ไฟเขียวควัก 340 ลบ. เข้าซื้อเครื่อง Vending Machine จาก FORTH พร้อมเคาะเพิ่มทุนขาย RO สัดส่วน 5:1 ราคา 10 บ. เตรียมชงผู้ถือหุ้น 14 ธ.ค.64 นี้
29 พ.ย. 2564

บริษัท ทีบีเอสพี จำกัด (มหาชน) หรือ TBSP เปิดเผยวา ที่ประชุมคณะกรรมการบริษัทอนุมัติให้เข้าซื้อทรัพย์สินจาก บริษัท ฟอร์ท เวนดิ้ง จำกัด (FVD) ซึ่งเป็นบริษัทในในเครือ บมจ. ฟอร์ท คอร์ปอเรชั่น (FORTH) ได้แก่เครื่องจำหน่ายสินค้าอัตโนมัติ (Vending Machine) จำนวน 4,644 เครื่อง ซึ่งมีมูลค่าตามบัญชี (Book Value) ณ วันที่ 31 ส.ค.64 ราว 321,750,000 บาท อะไหล่ของเครื่องจำหน่ายสินค้าอัตโนมัติ (Vending Machine) ไม่เกิน 10,000,000 บาท ระบบโปรแกรมสำเร็จรูป และการบำรุงรักษา ไม่เกิน 10,000,000 บาท รวมมูลค่าทั้งสิ้นไม่เกิน 340 ล้านบาท
พร้อมเข้าทำสัญญาต่าง ๆ ที่เกี่ยวข้อง ดังนี้ 1.สัญญาการให้บริการดูแลซ่อมบำรุงเครื่องจำหน่ายสินค้าอัตโนมัติ (Vending Machine) ซึ่ง FVD จำหน่ายให้บริษัท เป็นเวลา 6 เดือนนับจากวันส่งมอบ,2.สัญญาที่กลุ่ม FORTH จะให้ความช่วยเหลือบริษัทในกลุ่มในการบริหารจัดการตัวแทนจำหน่าย(agent) ของกลุ่ม FORTH นับจากวันทำรายการ และ3.สัญญาการพัฒนาระบบปฏิบัติการ และโปรแกรมสำเร็จรูป เพื่อใช้ในการควบคุมการทำงานของเครื่องจำหน่ายสินค้าอัตโนมัติ (Vending Machine)
นอกจากนี้ที่ประชุมคณะกรรมการบริษัทได้พิจารณาให้ความเห็นชอบเปลี่ยนชื่อเป็น บมจ.เทค พลัส อินโนเวชั่น และมีชื่อเป็นภาษาอังกฤษว่า TECH PLUS INNOVATION PUBLIC COMPANY LIMITED”
พร้อมทั้งได้พิจารณาเห็นชอบให้เสนอต่อที่ประชุมผู้ถือหุ้นของบริษัทเพื่อพิจารณาอนุมัติการโอนทุนสำรองตามกฎหมาย จำนวน 11,000,000 บาท และส่วนเกินมูลค่าหุ้น จำนวน 793,043,824 บาท เพื่อชดเชยผลขาดทุนสะสมของบริษัท จำนวน 804,043,824 บาท เพื่อลดยอดขาดทุนสะสมของบริษัท
จากนั้นให้เพิ่มทุนจดทะเบียนจำนวน 40,844,072 บาท จากเดิม 204,220,357 บาท เป็น 245,064,429 บาท ด้วยการออกหุ้นสามัญเพิ่มทุน จำนวน 40,844,072 หุ้น มูลค่าหุ้นที่ตราไว้หุ้นละ 1 บาท จัดสรรเสนอขายให้แก่ผู้ถือหุ้นเดิมตามสัดส่วนการถือหุ้น (Right Offering) อัตราส่วน 5 หุ้นสามัญเดิม ต่อ 1 หุ้นสามัญเพิ่มทุน ราคาเสนอขายหุ้นละ 10 บาท คิดเป็นมูลค่าไม่เกิน 408,440,720 บาท เพื่อใช้เป็นแหล่งเงินทุนในการเข้าซื้อตู้ขายสินค้าอัตโนมัติ (Vending Machine) 340 ล้านบาท และส่วนที่เหลือเป็นเงินทุนหมุนเวียนส่วนที่เป็นธุรกิจบัตรพลาสติกและ Vending Machine
โดยบริษัทกำหนดวันกำหนดรายชื่อผู้ถือหุ้นเพื่อการประชุมวิสามัญผู้ถือหุ้น ครั้งที่ 2/2564 (Record Date) ในวันที่ 14 ธ.ค.64 และ กำหนดวันประชุมวิสามัญผู้ถือหุ้นครั้งที่ 2/2564 ในวันที่ 7 ม.ค.65 ผ่านระบบอิเล็กทรอนิกส์ (Electronic Meeting) เพียงรูปแบบเดียวเท่านั้น